**Bumerang**

*Lucian Cazacu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IUBIREA-i bumerangul

ce întoarce doar iubire,

Atunci când înspre alții

așa l-am aruncat,

Și-am dat, iubind, răspunsul

- și atunci când biata fire

Cu ură-nverșunată,

lovind, m-a atacat.

Cum pot uita de felul

în care-am fost primit,

Căci chiar nemeritând, El

pe mine m-a iubit!

IERTAREA-i bumerangul

ce întoarce doar iertare,

Atunci când am decis dar,

să iert în mod voit,

Să dau nemijlocita,

dorita eliberare,

Să-l ușurez de vină

pe cel nenorocit.

Cum ar putea uitarea

să aducă al ei uitat,

Când știu atât de bine:

și eu am fost iertat!

RĂBDAREA-i bumerangul

ce aduce și evlavia,

Și dragostea de frați și

iubire pentru toți;

De n-ai putea răbda tu

disprețul, hula, sabia,

Să ierți sau să iubești, nu!

nicicând n-ai cum să poți!

Uitând de felu-n care

Isus m-a ridicat,

Ignor de fapt răspunsul:

prea mult am fost răbdat!

Și atunci când "bumerangul"

în viață l-am lansat,

Un lucru este sigur:

se întoarce cum l-am dat.